অ্যানফিল্ড দুর্গে লিভারপুলকে ধরাশায়ী করল ম্যান ইউ

স্পোর্টস ডেস্ক: লুই ভ্যান গালের পর রুবেন অ্যামোরিমই (Ruben Amorim) প্রথম ম্যাঞ্চেস্টার ইউনাইটেড কোচ, যিনি অ্যানফিল্ড দুর্গে প্রিমিয়ার লিগ (Premier League) ম্যাচে লিভারপুলকে হারালেন। অ্যামোরিমের কোচিংয়ে ইউনাইটেডের (Manchester United) পরপর দুটি লিগ ম্যাচ জেতা, তাও প্রথমবার হল। লিভারপুল (Liverpool FC) ২০১৪ সালের পর এই প্রথমবার সব ধরনের প্রতিযোগিতা মিলিয়ে পরপর চার ম্যাচে হারল, এতগুলো ঘটনা একসঙ্গে ঘটল আজকের রবিবাসরীয় সন্ধ্যায়।

লিভারপুলকে তাদেরই মাঠে ২-১ হারিয়ে দিয়েছে ম্যান ইউ। এই ফলাফল হয়তো অতি বড় ইউনাইটেড সমর্থকও আশা করেনি। ম্যাচের একেবারে গোড়ায়, দেড় মিনিটের মাথায় এগিয়ে যায় ওল্ড ট্রাফোর্ডের ক্লাব। ভার্জিল ভান ডাইকের ট্যাকলে তাঁরই দলের অ্যালেক্সিস ম্যাক অ্যালিস্টার চোট পান। রেফারি খেলা থামাননি। দ্রুত ওয়াল পাস খেলতে খেলতে বক্সে থ্রু বাড়ান আমাদ দিয়ালো। চমৎকার ফিনিশ করেন ব্রায়ান এমবুমো।

আরও পড়ুন: ২৬ ওভারের ম্যাচে বাজি মারল অস্ট্রেলিয়া, কী কারণে হারল ভারত?

লিভারপুল সমতা ফেরাতে চেষ্টার ত্রুটি রাখেনি। বিশেষ কোডি গাকপোকে আটকাতে হিমশিম খাচ্ছিল ম্যান ইউ রক্ষণ। তাঁর দু’ দুটো শট পোস্টে লাগে। ৭৮ মিনিটে পরিশ্রমের ফল পান ডাচ ফরোয়ার্ড। ফেদেরিকো কিউসার পাস থেকে ১-১ করে দেন। তবে ম্যাচের আসল নাটক তখনও বাকি ছিল। সেই নাটকের জন্য প্রস্তুত ছিল না অ্যানফিল্ড।

জয় হাতছাড়া হতে দেখে আক্রমণে চাপ বাড়ায় ম্যান ইউ। লিভারপুল বক্সে একের পর এক ক্রস ভাসাতে থাকেন মাথিয়াস কুনহা, ব্রুনো ফার্নান্ডেজরা। লম্বাচওড়া চেহারার হ্যারি ম্যাগুয়ার এসব সময় ডিফেন্ডার থেকে স্ট্রাইকার পোজিশনে চলে যান। ৮৪ মিনিটে ফার্নান্ডেজের ভাসানো বলে নিখুঁত হেড করে জয়সূচক গোল করেন ম্যাগুয়ার। স্তব্ধ হয়ে যায় অ্যানফিল্ড। অল্পসংখ্যক রেড ডেভিলস সমর্থকরা পাগলের মতো উল্লাস করতে থাকে। অ্যামোরিমের ইউনাইটেড কেরিয়ারে এটা অন্যতম সেরা জয়, তাতে কোনও সন্দেহ নেই।