মর্যাদার লড়াইয়ে মুখোমুখি লিভারপুল ও আর্সেনাল

স্পোর্টস ডেস্ক: প্রিমিয়ার লিগের (Premier League) ভবিষ্যৎ আগেই নির্ধারণ হয়ে গিয়েছে। চার ম্যাচ বাকি থাকতে খেতাব বিশ্চিত করেছে লিভারপুল (Liverpool FC)। তাদের টক্কর দিতে পারত সেই আর্সেনালকে (Arsenal) দ্বিতীয় স্থানেই সন্তুষ্ট থাকতে হচ্ছে। কাজেই আজ লিভারপুল বনাম আর্সেনাল ম্যাচের ফলাফল লিগে কোনও তফাত ফেলবে না। কিন্তু আসলে মর্যাদার লড়াই হয়ে উঠতে চলেছে।

অ্যানফিল্ড (Anfield) দুর্গে লিভারপুলকে হারাতে পারলে লিগ না জিততে পারার ক্ষতে কিছুটা মলম পড়বে মিকেল আর্তেতা (Mikel Arteta) এবং আর্সেনালের। পরপর দুই মরসুম লিগ জেতার কাছে এসেও শেষরক্ষা হয়নি। রানার্স হয়ে সন্তুষ্ট থাকতে হয়েছে। এবার উয়েফা চ্যাম্পিয়ন্স লিগের সেমিফাইনাল পর্যন্ত গিয়েও খালি হাতে ফিরতে হয়েছে। এই দ্বিগুণ হতাশার মরিয়া বহিঃপ্রকাশ ঘটতে পারে অ্যানফিল্ডে।

আরও পড়ুন: আইপিএল স্থগিত, কী জানালেন সৌরভ?

এদিন সন্ধেবেলা ওয়েস্ট হ্যামের বিরুদ্ধে খেলবে ম্যাঞ্চেস্টার ইউনাইটেড (Man Utd)। এ বছর প্রিমিয়ার লিগে ওল্ড ট্রাফোর্ডে (Old Trafford) ম্যান ইউয়ের রেকর্ড একেবারেই ভালো নয়। তার উপর ওয়েস্ট হ্যাম যথেষ্ট শক্তিশালী দল। তবে লিগ নিয়ে চিন্তা অনেক আগেই ছেড়ে দিয়েছেন ম্যান ইউ কোচ রুবেন অ্যামোরিম (Ruben Amorim)। তাঁর পাখির চোখ উয়েফা ইউরোপা লিগে। সেই টুর্নামেন্টের ফাইনালে উঠেছে অ্যামোরিমের দল, প্রতিপক্ষ টটেনহ্যাম।

রবিবার লিগের ম্যাচ চেলসির জন্য অত্যন্ত গুরুত্বপূর্ণ। ৩৫ ম্যাচে ৬৩ পয়েন্ট নিয়ে পাঁচ নম্বরে আছে তারা। ৩৬ ম্যাচে ৬৩ পয়েন্ট অ্যাস্টন ভিলার। নিউকাসলের বিরুদ্ধে আজ হারলে চেলসির প্রথম পাঁচে থাকায় অনিশ্চয়তা তৈরি হবে। প্রিমিয়ার লিগের প্রথম পাঁচে থাকা দলগুলো চ্যাম্পিয়ন্স লিগের যোগ্যতা অর্জন করতে পারবে, তাই প্রথম পাঁচে থাকা এত গুরুত্বপূর্ণ।